**PÁLYÁZATI FELHÍVÁS**

**HÁZIORVOSI SZOLGÁLTATÓK TÁMOGATÁSÁRA**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága a 2020. évi költségvetésében biztosított támogatási keret terhére a 2020. évben a kerületben alapellátási feladatokat ellátó háziorvosi, házi gyermekorvosi és fogorvosi vállalkozások részére pályázatot hirdet.

1. **A pályázat célja**

A kerületben alapellátási feladatot ellátó háziorvosi, házi gyermekorvosi és fogorvosi szolgáltatók támogatása.

1. **A pályázók köre**

Budapest Főváros VII. kerület Erzsébetváros Önkormányzatával feladat-ellátási szerződésben álló, területi ellátási kötelezettséggel működő háziorvosi, házi gyermekorvosi, valamint az alapellátás körében fogorvosi ellátást nyújtó egészségügyi szolgáltató, mely tevékenységét egyéni egészségügyi vállalkozóként, társas vállalkozásként vagy egyéni cégként végzi (továbbiakban együtt: háziorvosi szolgáltató).

1. **Pályázati feltételek**

**A támogatást a háziorvosi szolgáltató az általa működtetett praxisban az Önkormányzattal kötött ellátási szerződésben foglalt alapellátási tevékenységhez kapcsolódó**

* orvosi eszközök beszerzésére;
* a betegellátást szolgáló informatikai eszközökre, infokommunikációs fejlesztésekre, infokommunikációs programok fenntartására (pl.: licenszdíj);
* beteg-edukációs eszközök beszerzésére;
* a rendelő alapfelszereltségét jelentő bútorok, és a gyógyszerek tárolására alkalmas hűtőszekrény beszerzésére

**igényelheti.**

Valamennyi háziorvosi szolgáltató praxisonként egy pályázat benyújtására jogosult. A pályázat keretében egyidejűleg több, a fentebb felsorolt célra is igényelhető támogatás. A pályázat keretében mobiltelefon, táblagép vagy tablet és informatikai eszközökhöz szükséges kellékek beszerzése (pl.: toner, tintapatron, fénymásoló papír, stb.) nem támogatható.

**Pályázati felhívás kötelező mellékletei:**

***1.sz. melléklet: Pályázati adatlap*** (kizárólag a jelen pályázati felhívás részét képező adatlap):

* a pályázatot benyújtó háziorvosi szolgáltató megnevezése, adatai;
* a pályázó bankszámlaszáma, számlavezető pénzintézet megnevezése és címe;
* a beszerezni kívánt eszköz, bútor, hűtőszekrény, infokommunikációs fejlesztés megnevezése és a költségek tételes felsorolása, részletes leírása, a fejlesztés céljának leírása;
* az igényelt támogatás összege.

**Egyéb kötelezően csatolandó dokumentumok:**

* Társas vállalkozás esetén **aláírási címpéldány** (közjegyző által hitelesített VAGY közjegyző által hitelesített másolat)
* Az igényelt támogatás felhasználásának részletes dokumentációja: a **beszerezni kívánt eszköz** bruttó árának igazolása, fejlesztés esetén pedig **árajánlat** szükséges.

***2.sz. melléklet:* Pályázó nyilatkozata**

**3.sz. *melléklet:* Átláthatósági nyilatkozat**

(Amennyiben a pályázó a pályázat kiírását megelőzően az Önkormányzat részére eljuttatta átláthatósági nyilatkozatát, úgy nyilatkozni köteles arról, hogy az adataiban változás nem következett be. Amennyiben az Önkormányzat rendelkezésére álló átláthatósági nyilatkozatban rögzített adatokban változás történt, új átláthatósági nyilatkozat kitöltése szükséges.)

1. **A rendelkezésre álló forrás**

Budapest Főváros VII. kerület Erzsébetváros Önkormányzata 2020. évi költségvetési rendeletében e célra biztosított támogatási keretet, melynek összege: 6.000.000 Forint.

Az elnyerhető támogatás felső határa praxisonként bruttó 109.000,- Ft.

A támogatás felhasználásának időszaka: 2020. március 18. - 2020. augusztus 31.

A támogatás egy összegű, előfinanszírozású, vissza nem térítendő támogatás.

A támogatás megállapításához saját forrás biztosítása nem szükséges.

1. **A pályázat benyújtásának módja**

A pályázatot a pályázati feltételeknek megfelelően, 1 példányban **2020. április 24. (péntek) 12:00 óráig** az alábbi címre **személyesen** kell eljuttatni:

Budapest Főváros VII. kerület Erzsébetvárosi Polgármesteri Hivatal

**Ügyfélszolgálat**

1076 Budapest, Garay utca 5. (földszint)

**vagy postai úton** a Budapest Főváros VII. kerület Erzsébetvárosi Polgármesteri Hivatal Humánszolgáltató Iroda, 1076 Budapest, Garay utca 5. címre. Postára adási határidő: **2020. április 24. (péntek).**

1. **A pályázat érvényességének feltétele**

A szabályosan kitöltött, eredeti aláírással, cégbélyegzővel ellátott pályázati adatlap és a hozzá tartozó melléklet(ek) határidőben történő benyújtása egy példányban.

Kizárólag a benyújtási határidőn belül beadott pályázatok támogathatóak, hiánypótlásra 1 alkalommal van lehetőség. A hiánypótlásra való felszólítás elektronikus levélben történik, melynek benyújtására az elektronikus közléstől számított 5 napon belül van lehetőség.

Az adatok valóságtartalmát az Önkormányzat ellenőrizheti.

A benyújtott pályázatok tartalmi felelősségért, az abban közölt adatok valódiságáért és megvalósíthatóságáért, a szükséges mellékletek, igazolások, nyilatkozatok meglétéért kizárólag a pályázat benyújtója a felelős.

1. **A pályázat elbírálása**

A beérkezett pályázatok támogatásáról a Művelődési, Kulturális és Szociális Bizottság a benyújtási határidő lejártát követő 30 napon belül dönt. A Bizottság az igényelt támogatásnál alacsonyabb összeget is megítélhet.

A pályázók a pályázat eredményéről a Művelődési, Kulturális és Szociális Bizottság ülését követő 20 napon belül elektronikus úton értesülnek.

***A Bizottság döntése ellen jogorvoslatnak helye nincs.***

1. **Szerződéskötés, elszámolás**

A pályázat útján elnyert támogatásról támogatási szerződés készül.

A nyertes köteles az értesítés megküldésétől számított 60 naptári napon belül szerződést kötni, amelyben szabályozásra kerül a támogatás felhasználásának és elszámolásának rendje. Amennyiben a szerződés aláírása határidőben nem történik meg, úgy azt a támogatásra jogosult részéről a támogatástól történő elállásnak tekintjük.

A szerződés határidőben történő aláírása a támogatás átutalásának feltétele. A pályázat kiírója a szerződés megkötésétől számított 30 naptári napon belül utalja át a támogatás összegét.

A nyertes pályázó a kapott támogatás összegéről szóló elszámolást írásban **2020. szeptember 30-ig** köteles **személyesen** Budapest Főváros VII. Kerület Erzsébetváros Polgármesteri Hivatal Ügyfélszolgálatán (1076 Budapest, Garay u. 5.), vagy **postai úton** benyújtani Budapest Főváros VII. kerület Erzsébetvárosi Polgármesteri Hivatal Humánszolgáltató Iroda, 1076 Budapest, Garay utca 5. címre. Postára adási határidő: **2020. szeptember 30.**

Az elszámolás szakmai és pénzügyi beszámolóból áll.

1. **Szakmai beszámoló:**

Az államháztartásról szóló törvény végrehajtásáról szóló 368/2011. (XII.31.) Kormányrendelet (továbbiakban: Ávr.) 93. § (1a) bekezdésében foglaltak alapján a **Támogatott nyilatkozik** arról, hogy a rendelkezésére bocsátott támogatást a támogatási célnak megfelelően, jogszerűen és a támogatási szerződésben meghatározottak szerint használta fel.

**b) Pénzügyi elszámolás:**

* A támogatott tevékenység megvalósításához kapcsolódó **költségeket igazoló számviteli bizonylatokról** az Ávr.93.§ (3) bekezdése szerinti tartalommal **összesítőt kell csatolni**.
* A Támogatott kizárólag a támogatott tevékenység megvalósításához a támogatási időszak alatt felmerült, és az elszámolási határidőig pénzügyileg kiegyenlített költségeket szerepeltetheti a beszámolóban.
* Támogatott köteles a pénzügyi elszámolás részeként, **az összesítőben feltüntetett minden bizonylatról**, számszaki és formai szempontból kifogástalan, a támogatott képviseletére jogosult által **hitelesített, az összesítő szerinti sorszámmal sorszámozott, másolatokat benyújtani.**
* **Az elszámolásban szereplő eredeti bizonylatokat a megfelelő záradékkal kell ellátni:** *„E bizonylat felhasználva …….. Ft összegben a VII. kerület Önkormányzat 2020. évi háziorvosi pályázati támogatásának elszámolásához.”* A záradékolás célja annak biztosítása, hogy a bizonylatot más elszámoláshoz nem használják fel.
* **A bizonylatok** **pénzügyi teljesítését** a támogatott képviseletére jogosult által hitelesített bankszámla kivonat, illetve (szervezeti formától függően) kiadási pénztárbizonylat csatolásával **igazolni kell.**
* Az ötvenezer forint értékhatárt meghaladó szolgáltatás igénybevételt, a bruttó kétszázezer forint értékhatárt meghaladó termékbeszerzést igazoló bizonylatok esetén csatolni kell a támogatott képviseletére jogosult által hitelesített szerződés másolatát (termékbeszerzés esetén bruttó egymillió forint értékhatárig írásos megrendelés is megfelelő).
* A forinttól eltérő pénznemben kiállított számla, számviteli bizonylat esetében annak végösszegét és az arra tekintettel elszámolható költség összegét a számlán, számviteli bizonylaton a megjelölt teljesítés időpontjában érvényes, a Magyar Nemzeti Bank által közzétett középárfolyamon kell forintra átszámítani, a Magyar Nemzeti Bank által nem jegyzett pénznemben kiállított számla, számviteli bizonylat esetén az Európai Központi Bank által közzétett középárfolyamon kell euróra átváltani.
* A támogatott az elszámolás részeként külön nyilatkozik az általános forgalmi adó alanyiságáról, illetve a támogatáshoz kapcsolódó általános forgalmi adó levonási jogosultságáról.
* A támogatott az elszámolás részeként külön nyilatkozik arról, hogy a feltüntetett költségek kifizetése előtt azok jogosságáról és összegszerűségéről – ellenszolgáltatás teljesítését követően esedékes kifizetés előtt ezen felül az ellenszolgáltatás teljesítéséről is –előzetesen meggyőződött.

**A pénzügyi elszámolás részeként csak olyan számla fogadható be,** amely a támogatás felhasználásának időszakában (**2020. március 18. – 2020. augusztus 31.**) keletkezett.

Az a háziorvosi szolgáltató, amely határidőre nem tud a támogatással elszámolni, arra a támogatási szerződés elszámolás rendjére vonatkozó rendelkezései az irányadók, továbbá két évig nem pályázhat önkormányzati támogatásra.

***Jelen pályázati felhívásban nem részletezett kérdések tekintetében a támogatási szerződés rendelkezései az irányadók.***

1. **A pályázati felhívás közzététele, nyilvánossága, kihirdetése**

Jelen pályázati felhívás megjelenik a [www.erzsebetvaros.hu](http://www.erzsebetvaros.hu) internetes oldalon, valamint az önkormányzati hirdetőtáblákon.

1. **További információk, kapcsolattartás**

A pályázati eljárással kapcsolatban további felvilágosítás Baranyai Petrától a 06-1/462-3347-es telefonszámon kérhető.